Il-Kunsill illum adotta deċiżjoni li testendi b'sena oħra, sat-18 ta' Mejju 2021, il- qafas ta' miżuri restrittivi kontra attakki ċibernetiċi li jheddu lill-UE jew lill-istati membri tagħha. Għaldaqstant, l-Unjoni Ewropea ser iżżomm il-kapaċità tagħha li timponi miżuri restrittivi mmirati fuq persuni jew entitajiet involuti f'attakki ċibernetiċi li jikkawżaw impatt sinifikanti, u li jikkostitwixxu għall-UE jew l-istati membri tagħha. Miżuri restrittivi jistgħu jiġu imposti wkoll b'reazzjoni għal attakki ċibernetiċi kontra stati terzi jew organizzazzjonijiet internazzjonali fejn miżuri bħal dawn jitqiesu neċessarji biex jintlaħqu l-objettivi tal-Politika Estera u ta' Sigurtà Komuni (PESK). L-għan sottostanti jibqa' dak li jiġu skoraġġuti attivitajiet ċibernetiċi diretti kontra l-UE jew l-istati membri tagħha. Miżuri restrittivi jinkludu projbizzjoni fuq persuni li jivvjaġġaw lejn l-UE, u ffriżar tal-assi fuq persuni u entitajiet. Barra minn hekk, persuni u entitajiet mill-UE huma pprojbiti milli jagħmlu fondi disponibbli lil dawk elenkati. Id-deċiżjoni tasal ftit jiem wara dikjarazzjoni tal-Unjoni Ewropea u l-istati membri tagħha dwar attivitajiet ċibernetiċi malizzjużi li jisfruttaw il-pandemija tal-coronavirus li nnotat id-determinazzjoni tal-UE li timpedixxi, tiskoraġġixxi, tipprevjeni u tirrispondi għal attivitajiet ċibernetiċi malizzjużi, inkluż bħala parti mir-rispons usa' tagħha għall-kriżi tal-COVID-19. Kuntest Matul dawn l-aħħar snin, l-UE saħħet ir-reżiljenza u l-abbiltà tagħha li timpedixxi, tiskoraġġixxi, tipprevjeni u tirrispondi għal theddid ċibernetiku u attivitajiet ċibernetiċi malizzjużi sabiex tissalvagwardja s-sigurtà u l-interessi Ewropej. F'Ġunju 2017, l-UE żiedet ir-rispons tagħha billi stabbilixxiet Qafas għal Rispons Diplomatiku Konġunt tal-UE għal Attivitajiet Ċibernetiċi Malizzjużi (is-" Sett ta' Għodod taċ-Ċiberdiplomazija "). Il-qafas jippermetti lill-UE u lill-istati membri tagħha li jużaw il-miżuri kollha tal-PESK, inkluż miżuri restrittivi jekk meħtieġ, biex jimpedixxu, jiskoraġġixxu, jipprevjenu u jirrispondu għal attivitajiet ċibernetiċi malizzjużi mmirati lejn l-integrità u s-sigurtà tal-UE u tal-istati membri tagħha. Aktar reċentement, f'April 2019, il-Kunsill adotta regolament imsejjaħ l-" Att dwar iċ-Ċibersigurtà ", li jintroduċi sistema ta' skemi ta' ċertifikazzjoni madwar l-UE kollha u Aġenzija tal-UE għas-Sigurtà Ċibernetika li tassumi r-rwol tal-Aġenzija eżistenti tal-Unjoni Ewropea dwar is-Sigurtà tan-Netwerks u l-Informazzjoni. Il-qafas legali li jistabbilixxi r-reġim ta' sanzjonijiet ċibernetiċi ġie adottat f'Mejju 2019, billi ħoloq il-bażi li fuqha l-UE tista' timponi miżuri restrittivi mmirati biex twieġeb għal attakki ċibernetiċi L-UE tibqa' impenjata favur ċiberspazju globali, miftuħ, stabbli, paċifiku u sigur u għalhekk ittenni l-ħtieġa li tissaħħaħ il-kooperazzjoni internazzjonali sabiex tiġi promossa l- ordni bbażat fuq ir-regoli f'dan il-qasam. Dikjarazzjoni mir-Rappreżentant Għoli dwar attivitajiet ċibernetiċi malizzjużi, 30 ta' April 2020 Il-Kunsill jadotta qafas ta' sanzjonijiet - Stqarrija għall-istampa, 17 ta' Mejju 2019 Test uffiċjali tal-Att tal-UE dwar is-Sigurtà Ċibernetika, 9 ta' April 2019